Huvitav seik on veel seotud raamatukese "Niilusest Eufratini" väljaandmisega. Kornel kirjutab: "1970. aastal käis üle N. Liidu järjekordne antisemitismi laine. Moskvas ilmus brošüür, mis kästi avaldada ka kõikides liiduvabariikide keeltes. Autoriks salapärane J. Ivanov. (…) Käsk brošüüri tõlkimiseks ja avaldamiseks anti meie toimetusele. Oli sisu  poolest üsna räpane asi." Kornel soovib plaanile vastu seista ja otsustab ekspertidena kasutada kolme kohalikku juuti. "Andsin kolmele Eesti elanikule, kellesse suhtusin kui eestlastesse, kordamööda raamatukest lugeda ja palusin kirjalikku arvamust, kas Eestis on mõtet seda välja anda. Nende lugupeetud inimeste nimesid ma ei avalikusta. Tulemus oli mõneti üllatav: kaks ühe vastu väljaandmise kasuks." (lk 84-85) Seepeale tuligi teos üllitada, kuigi töö protsessis püüti veel päästa, mis päästa andis: "Kuna raamatu  sisu oli küllaltki rämps, sai tehtud adapteeritud tõlge. Toimetaja omakorda rookis veel nii mõndagi välja. Jäi järele mingi klibakas."